Ing taun 1889, Vincent van Gogh ngalami kamunduran gedhé ing kawarasan jiwané. Sawisé sawatara insidèn ing Arles sing marahi petisi umum, dhèwèké mlebu griya sakit. Kahanané dadi sangsaya apik manèh lan dhèwèké wis agé diwetokaké saka griya sakit ing sasi Maret 1889, kabeneran karo mantènané adhiné Theo karo Johanna Bonger. Nanging ing wayah pungkasan kaulé ora katekan lan dhèwèké ngaku marang Frédéric Salles, sing nyambut gawé minangka pandhita ora resmi marang para pasièn Protèstan, menawa awaké kepéngin mlebu panti jiwa waé. Banjur nurut sarané Salles Van Gogh milih panti cedhak Saint-Rémy. Theo awalé ora sarujuk karo panemu iki, awaké malahan duwé panemu menawa Vincent apiké nggabung manèh karo Paul Gauguin ing Pont Aven, nanging pungkasané sarujuk lan gelem mbayar béya panti (nanging njaluk akomodasi kelas telu sing murah dhéwé). Vincent banjur mlebu panti ing awal Mèi 1889.